บสย.เล็งขอคลังขยายเวลาค้ำประกันเอสเอ็มอีไปถึงสิ้นเดือน มี.ค.
โพสต์ทูเดย์ - บสย. เล็งขอคลังขยายเวลาโครงการPortfolio&nbsp; Guarantee Scheme ออกไปถึงสิ้นเดือน มี.ค. หลังยอดรับค้ำประกัน 9 เดือนแรกพุ่งสูงกว่า 1.7 หมื่นล้านบาท คาดขอเพิ่มเป้าใหม่เป็น 3 หมื่นล้านบาท รองรับเศรษฐกิจฟื้นตัว
23 ธ.ค. 2552

โพสต์ทูเดย์ - บสย. เล็งขอคลังขยายเวลาโครงการPortfolio  Guarantee Scheme ออกไปถึงสิ้นเดือน มี.ค. หลังยอดรับค้ำประกัน 9 เดือนแรกพุ่งสูงกว่า 1.7 หมื่นล้านบาท คาดขอเพิ่มเป้าใหม่เป็น 3 หมื่นล้านบาท รองรับเศรษฐกิจฟื้นตัว
นายสุรชัย ดนัยตั้งตระกูล รักษาการผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า บสย. ได้เสนอให้กระทรวงการคลังทำเรื่องการขยายระยะเวลาโครงการ Portfolio  Guarantee Scheme ซึ่งเป็นโครงการที่ยกเว้นค่าธรรมเนียมเหลือ 0% ออกไปอีกจนถึงสิ้นเดือน มี.ค. 2553 เพื่อให้ระยะเวลาในการดำเนินโครงการครบ 1 ปีพอดี หลังจากที่ผลการดำเนินงานในช่วง 9 เดือนแรก ประสบความสำเร็จเป็นอย่างดี
ทั้งนี้ ตั้งแต่เริ่มโครงการเมื่อ 5 มี.ค. - 23  ธ.ค. 2552 สามารถค้ำประกันสินเชื่อได้กว่า 1.7 หมื่นล้านบาท สูงกว่าเป้าหมายที่ตั้งไว้ 1.5 หมื่นล้านบาท หรือเพิ่มขึ้น 46 %   ของภาระค้ำประกันคงเหลือ และมีสัดส่วนการค้ำประกันเพิ่มขึ้นจากปี 2551 ที่ค้ำประกันได้ 3,253 ล้านบาท อยู่ถึง 5 เท่าตัว ส่งผลให้เกิดสินเชื่อใหม่เพิ่มขึ้นในระบบ 1.8 เท่า หรือกว่า 2.87 หมื่นล้านบาท ทำให้ผู้ประกอบการขนาดกลางและขนาดย่อม หรือ เอสเอ็มอี สามารถคงการจ้างงานที่มีอยู่จำนวน 1.42 แสนคนได้ และยังมีการจ้างงานเพิ่มอีก 1.88 หมื่นคน โดยมีสถาบันการเงินหลักที่ใช้บริการในโครงการดังกล่าว ได้แก่ ธนาคารกรุงเทพ ,ธนาคารกสิกร , ธนาคารทหารไทย และธนาคารกรุงไทย
นายพิชิต อัคราทิตย์ ประธาน บสย. กล่าวว่า บสย. ได้เสนอแผนการรับค้ำประกันสินเชื่อในโครงการ Portfolio Guarantee Scheme โดยจะเพิ่มเป้าหมายการรับค้ำประสินเชื่อเป็น 3 หมื่นล้านบาท สำหรับโครงการที่จะขอขยายเวลาไปอีกจนถึงเดือน มี.ค. 2553 นี้ และ บสย. จะเพิ่มเป้าหมายการรับค้ำประกันสินเชื่อตั้งแต่เดือน เม.ย. - ธ.ค. 2553 อีกเป็นจำนวน 3 หมื่นล้านบาท โดยมีเงื่อนไขว่า กระทรวงการคลังจะต้องจัดสรรเงินเพิ่มทุนให้กับ บสย. เนื่องจากเงินกองทุนของ บสย. ในปัจจุบันอยู่ที่ระดับ 6,000 ล้านบาท ซึ่งสามารถรับค้ำประกันได้ 10 เท่า หรือคิดเป็นภาระในการค้ำประกันไม่เกิน 6  หมื่นล้านบาท  ซึ่งที่ผ่านมา บสย. ได้รับเม็ดเงินเพิ่มทุนจากกระทรวงการคลังแล้ว 2,000 ล้านบาท และเมื่อ บสย. ได้เข้ามาทำโครงการยกเว้นค่าธรรมเนียม 0 % ก็ได้เสนอขอเงินเพิ่มทุนเพิ่มอีก 575 ล้านบาท 
"เชื่อว่าในช่วงที่ 3  ที่เหลือ หากคลังอนุมัติให้ขยายเวลาโครงการนี้ไปถึงเดือน มี.ค. บสย. จะรับค้ำประกันได้ 3 หมื่นล้านบาทตามเป้าหมาย เนื่องจากยอดการรับค้ำประกันขณะนี้เฉลี่ยอยู่ที่ 5,000 ล้านบาทต่อเดือน " นายพิชิตกล่าว
นายพิชิต กล่าวอีกว่า เศรษฐกิจในปี 2553 มีแนวโน้มฟื้นตัว ทำให้การส่งออกขยายตัว ผู้ประกอบการเอสเอ็มอี ก็ขยายตัวไปด้วย ความต้องการลงทุนจะชัดเจนมากขึ้นในช่วงไตรมาสที่ 2 และ 3 ส่งผลให้ความต้องการสินเชื่อจะเพิ่มขึ้นตามไปด้วย    
ขณะนี้ถึงเวลาแล้วที่ประเทศไทยจะคิดและให้ความสำคัญเรื่องการค้ำประกันสินเชื่อให้ผู้ประกอบการราะดับรากหญ้า หรือ ไมโครไฟแนนซ์ เพราะเป็นแนวทางที่ประเทศ ญี่ปุ่น และเกาหลี ซึ่งประสบความสำเร็จทางด้านนี้ทำมานานแล้ว